Knus komberse | rooi rose Knus komberse | rooi rose
Om die regte kombers te kies is nie so maklik nie. Die materiaal moet gebaseer wees op jou unieke behoeftes of allergieë. Of jy 'n veselrige kombers verkies of een met 'n gladde tekstuur, daar is 'n kombers vir al jou behoeftes. Deur Cornel Dunn
Katoenkomberse kan gereeld gewas word om die opbou van allergieë te beveg. Dit is ook lig genoeg om in die somer te gebruik en warm genoeg vir die winter. Die beste van katoenkomberse is die feit dat dit asemhaal om optimale gemak te verseker.
Wol kan swaar of lig wees en word dikwels regdeur die jaar gebruik. Sommige wolkomberse kan krapperig wees, maar die meer moderne weergawes is glad en gemaklik.
'n Donskombers is soortgelyk aan 'n dons-duvet, net dunner en ligter. Donskomberse bestaan uit 'n vere-binnelaag wat deur katoen omhul word. Dons is egter baie warm en hanteer vog nie baie goed nie. Dit kan tot nagsweet lei.
Daar is baie sintetiese materiale vir komberse, waarvan akrilies en poliëster die algemeenste is. Hierdie komberse is warm en geneig tot statiese elektrisiteit. Dit vergader ook stof, hare en los drade. Dit is egter die goedkoopste komberse op die mark.